Meta xi ħadd isir persuna pubblika hija prassi mondjali li dan l-individwu ma jibqax ikollu dritt għal ħajja privata –la hu u lanqas il-familja tiegħu. Agħar minn hekk, donnu ma tistax anqas tirribatti għall-qlajjiet, l-insinwazzjoijiet u, aktar minn hekk, għall-kliem kattiv u tgħajjir personali. Trid toqgħod għal kollox. Id-deputati u esponenti Laburisti jafu ħafna x'jiena ngħid. Iduqu dan il-kalċi kull mument. Ma jistgħux jiċċaqilqu, anke fil-privatezza ta' darhom kultant. Min ma jkunx milqut, jew aħjar min saħansittra ikun qed igawdi minn dan l-attakk fuq l-avversarju politiku tiegħu (li fl-aħħar mill-aħħar jibqa kollega), qajla se jikkundanna dan l-aġir li l-mottiv prinċipali huwa li jagħmel ħsara personali, għax sempliċiment m'hemmx qbil fil-fehma politika. Imma issa d-diska donnha daret. Meta dawk li kienu paxxuti jaraw lill-kollegi tagħhom jiġu attakkati personalment, bi wliedhom b'kollox, u issa qed iduqu ftit mill-mediċina tagħhom stess, mhumiex qed jieħdu gost. Qed iqumu jagħmlu wkoll stqarrijiiet fil-Parlament sabiex il-ħajja privata tal-membri parlamentari titħalla barra, il-familji tagħhom ma jiddaħħlux fil-kredu u saħansittra jitħallew imorru jgħumu u jixxemmxu fil-bajjiet tagħna bil-kwiet. U jien naqbel ħafna ma' dawn l-istqarrijiet. Imma dak li qed joqros issa kien joqros qabel. Dak li hu kundannabbli issa kien kundannabbli qabel. Kulħadd għandu familja, kulħadd għandu l-għeżież, kulllħadd iħoss. Ma nafx jekk hawnx min jaħseb li tista' tattakka b'mod personali lil ħaddieħor u toqgħod tiġbidlu r-ritratti f'kull post li jżur jew f'kull pożizzjoni li jkun fiha, imma lilu le. Issa donnhom stebħu u indunaw kemm hi antipatka s-sitwazzjoni li ma tistax bi kwietek, pereżempju, tmur tixtri s-supermarket, tmur tieħu drink jew tiekol f'xi ristorant tal-fast food, issiefer, tmur tiġġoggja, tieħu ritratt ma wliedek jew mal-ħbieb, tikteb espressjoni pubblika ta' rispett u mħabba lejn martek jew żewġek fuq sit soċjali, tattendi festa jew xi festin, timxi fi Triq ir-Repubblika, tmur sal-gżira Għawdxija, tmur sal-baħar, tmur tara film jew xi logħba futbol jew titlaq tiġri taqbad xi Pokemon. Donnu wasal iż-żmien li l-persuni fil-ħajja pubblika li kienu jħossu li kellhom id-dritt divin li jkollhom trattatament differenti għal privatezza tagħhom, issa qed jirrejaliżżaw kemm din is-sitwazzjoni tista tweġġa u tkun frustranti. Saqsi lill-imġarrab kemm mhix sitwazzjoni taż-żufjett jew ta' divertiment. Bħali hawn ħafna min diġa daqu dan il-kalċi tal-ħsara. Ir-rieda tajba biex attakki bħal dawn jieqfu imissha ilha li nturiet. L-ilmenti fil-Parlament li dan hu mod baxx ta' kif tikkritika l-avversarju politiku tiegħek, imisshom ilhom li saru. Inutli nippontifikaw il-governanza tajba. Din hi ukoll parti minn governanza xierqa. Inutli jippontaw subgħajhom fuq ħaddieħor meta l-erba' swaba l-oħra qed jippontaw lejhom għax m'għandhomx il-kuraġġ u r-rieda li jikkundannaw l-atteġġjament ħażin ta' persuni midħla tagħhom, anzi saħansittra nappoġġjawhom u jekk mhux ukoll nikkwotawhom fil-Parlament. Il-fatt li dan l-atteġġjament huwa msemmi li kien wieħed mill-kaġuni tat-telfa elettorali tal-gvern preċedenti jgħallimna li din l-attitudni tkompli tagħti impressjoni ħażina tal-politika mal-elettorat, tkompli tgerrex u tbeżża' liż-żgħażagħ tagħna milli jitħajru jinvolvu ruħhom fil-politika. L-arena politika diġà hija diffiċli kif inhi, diġà għandha sfidi partikolari li ma jgħoddux għal kulħadd. Lili l-ewwel waħda, mhux l-ewwel darba li nsib min jistaqsini x'fettilli li dħalt f'din l-arena. Avolja naf li hija xjenza u prattikka iebsa, nemmen li permezz tal-politika nista' nwassal il-messaġġ li jista' jagħmel id-differenza għall-aħjar fil-ħajja ta' ħuti Maltin u Għawdxin. Imma l-attakki inġusti u l-aktar l-attakki fuq il-familjari u l-minorenni li m'għandhomx x'jaqsmu, nammetti li xejn ma tħosshom li qed jgħinuk f'din il-missjoni. Madankollu, nemmen li max-xewk hemm il-ward u li issa hawn kuxjenza biżżejjed fuq dan. Nemmen li r-rieda tajba dejjem jibqa' lokha u qatt mhu tard wisq li xi darba l-bonsens jirbaħ. It-tifsira vera li nnaddfu l-politika din li hi. U min jipprietka l-indafa fil-politika bil-pompa kollha għandu jgħaddi mill-paroli għall-fatti.